Modimolle-tiener in die hof oor skolier se moordArgieffoto ŉ 19-jarige het Donderdag in die Modimolle-landdroshof in Limpopo verskyn nadat hy glo ŉ medeskolier vermoor het. “Errol Lehutso Mapholo is Woensdag by die Solomon Mhlangu High School in Modimolle in hegtenis geneem,” het lt.kol. Moatshe Ngoepe, woordvoerder van die polisie, gesê. “Hy bly in aanhouding tot 14 September wanneer hy aansoek kan doen om borgtog.” Ngoepe het gesê Mapholo en Thabala Mashiane (19), albei graad 12-leerlinge, het by die skool gedobbel toe hulle begin baklei het en na die skoolhoof se kantoor geneem is. “Op pad terug na hul klas toe, het die verdagte die oorledene met ŉ skerp voorwerp gesteek en hy is dadelik dood. Die polisie is ontbied en Mapholo is in hegtenis geneem.”